CELEX: 32022D0714
Language: sl
Date: 2022-05-05 00:00:00
Title: Izvedbeni sklep Komisije (EU) 2022/714 z dne 5. maja 2022 o odobritvi odstopanja, s katerim se Belgiji, Bolgariji, Cipru, Litvi, Nizozemski in Finski dovoli uporaba sredstev za izmenjavo in shranjevanje informacij za sistem nadzora uvoza 2, ki niso tehnike elektronske obdelave podatkov, v zvezi z blagom v poštnih pošiljkah (notificirano pod dokumentarno številko C(2022) 2760) (Besedilo v bolgarskem, grškem, francoskem, litovskem, nizozemskem, finskem in švedskem jeziku je edino verodostojno) (Besedilo velja za EGP)

10.5.2022   
               
               
                  SL
               
               
                  Uradni list Evropske unije
               
               
                  L 133/28
               
            
         IZVEDBENI SKLEP KOMISIJE (EU) 2022/714
         z dne 5. maja 2022
         o odobritvi odstopanja, s katerim se Belgiji, Bolgariji, Cipru, Litvi, Nizozemski in Finski dovoli uporaba sredstev za izmenjavo in shranjevanje informacij za sistem nadzora uvoza 2, ki niso tehnike elektronske obdelave podatkov, v zvezi z blagom v poštnih pošiljkah
         
            
               (notificirano pod dokumentarno številko C(2022) 2760)
            
         
         (Besedilo v bolgarskem, grškem, francoskem, litovskem, nizozemskem, finskem in švedskem jeziku je edino verodostojno)
         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) št. 952/2013 Evropskega parlamenta in Sveta z dne 9. oktobra 2013 o carinskem zakoniku Unije (1) ter zlasti člena 6(4) v povezavi c členom 8(2) Uredbe,
         po posvetovanju z Odborom za carinski zakonik,
         ob upoštevanju naslednjega:
         
                     (1)
                  
                  
                     V členu 6(1) Uredbe (EU) št. 952/2013 je določeno, da se vsa izmenjava informacij med carinskimi organi ter med gospodarskimi subjekti in carinskimi organi in shranjevanje takšnih informacij, kot to zahteva carinska zakonodaja, izvaja z uporabo tehnik elektronske obdelave podatkov.
                  
               
                     (2)
                  
                  
                     V členu 6(4) Uredbe (EU) št. 952/2013 je določeno, da se v izjemnih primerih sprejmejo sklepi, s katerimi se eni ali več državam članicam dovoli uporaba drugih sredstev za izmenjavo in shranjevanje informacij, kot so tehnike elektronske obdelave podatkov, če tako odstopanje upravičuje posebni položaj države članice prosilke in je odobreno za določeno obdobje.
                  
               
                     (3)
                  
                  
                     Izvedbeni sklep Komisije (EU) 2019/2151 (2) določa delovni program v zvezi z razvojem in začetkom uporabe elektronskih sistemov, predvidenih v carinskem zakoniku Unije (v nadaljnjem besedilu: delovni program). V delovnem programu so navedeni elektronski sistemi, ki jih je treba razviti, in datumi, ko naj bi ti sistemi začeli delovati. Delovni program določa izvajanje in datume začetka uporabe sistema nadzora uvoza 2 (v nadaljnjem besedilu: ICS2) v skladu s členi 6(1), 16, 46, 47 in 127 do 132 Uredbe (EU) št. 952/2013.
                  
               
                     (4)
                  
                  
                     V skladu z delovnim programom bi morale biti države članice do 15. marca 2021 pripravljene na uporabo ICS2 za zbiranje vstopnih skupnih deklaracij izvajalcev poštnih storitev in hitrih prevoznikov za blago, ki se prevaža po zraku, gospodarskim subjektom pa bi morale do 1. oktobra 2021 omogočiti povezavo s sistemom in vlaganje vstopnih skupnih deklaracij prek sistema.
                  
               
                     (5)
                  
                  
                     V skladu s členom 127 Uredbe (EU) št. 952/2013 in členom 183(1), točka (c), Izvedbene uredbe Komisije (EU) 2015/2447 (3) morajo izvajalci poštnih storitev s sedežem v Uniji od 1. oktobra 2021 vlagati vstopne skupne deklaracije prek sistema ICS2.
                  
               
                     (6)
                  
                  
                     Izvajalci poštnih storitev v Uniji, ki prejmejo pošiljko od izvajalcev poštnih storitev, ki niso iz Unije, so odvisni od teh izvajalcev, kar zadeva pravočasno zbiranje in izmenjavo elektronskih predhodnih podatkov, da bi izpolnili obveznosti iz Izvedbene uredbe (EU) 2015/2447. Vendar izvajalci poštnih storitev iz nekaterih tretjih držav še niso tehnično pripravljeni na izpolnjevanje zahtev za zbiranje in mednarodno izmenjavo elektronskih predhodnih podatkov, ki veljajo zanje v skladu s konvencijo Svetovne poštne zveze. Zato jim še vedno delno ali v celoti ne uspeva, da bi zajeli elektronske podatke in jih posredovali izvajalcem poštnih storitev s sedežem v Uniji. Izvajalci poštnih storitev v Uniji bi lahko namesto tega ponovno uporabili podatke, zbrane za namene carinske deklaracije, in jih z avtomatiziranim postopkom vnašali v ICS2. Vendar vsi izvajalci poštnih storitev v Uniji niso vzpostavili takega avtomatiziranega postopka ponovne uporabe.
                  
               
                     (7)
                  
                  
                     Zaradi odsotnosti elektronskih predhodnih podatkov, tj. informacij iz deklaracije pred prihodom ali pred natovarjanjem, ki jih običajno vsebujejo carinski obrazci, s strani nekaterih izvajalcev poštnih storitev s sedežem v tretjih državah, morajo izvajalci poštnih storitev s sedežem v Uniji ob fizičnem prihodu poštnih pošiljk ročno vnesti podatke v sistem ICS2, če niso vzpostavili avtomatiziranega postopka za ponovno uporabo in vnašanje podatkov, ki se zbirajo za namene carinske deklaracije, v sistem ICS2 v skladu s členom 139(5) Uredbe (EU) št. 952/2013. Kadar je treba ročno obdelati velik delež poštnih pošiljk, lahko nastanejo znatne motnje v mednarodni poštni dobavni verigi.
                  
               
                     (8)
                  
                  
                     Kljub obveznosti elektronske predložitve vstopne skupne deklaracije za vse poštne pošiljke od 1. oktobra 2021, je v skladu z informacijami, ki so jih prejeli carinski organi Belgije, Bolgarije, Cipra, Litve, Nizozemske in Finske, količina poštnih pošiljk, za katere niso na voljo elektronski predhodni podatki za vložitev vstopnih skupnih deklaracij prek sistema ICS2, v teh državah članicah presegala 15 % skupnega števila poštnih pošiljk, prejetih v mesecu pred datumom začetka uporabe tega sklepa. To povzroča motnje in ozka grla pri pretoku blaga, ki prihaja po pošti v navedene države članice, kljub stalnim prizadevanjem slednjih za izpolnjevanje pravnih obveznosti v zvezi z elektronsko izmenjavo podatkov, povezanih z ICS2.
                  
               
                     (9)
                  
                  
                     Te izjemne okoliščine zaradi pomanjkanja tehnične pripravljenosti sistemov izvajalcev poštnih storitev zunaj Unije upravičujejo zahtevke za odstopanje v skladu z Uredbo (EU) št. 952/2013, ki so jih Bolgarija, Ciper in Litva predložili 21. decembra 2021, Nizozemska 23. decembra 2021, Belgija 5. januarja 2022 in Finska 14. januarja 2022. Takšna odstopanja bi morala navedenim državam članicam začasno omogočiti uporabo drugih sredstev za izmenjavo in shranjevanje informacij, kot so tehnike elektronske obdelave podatkov, v zvezi z blagom v poštnih pošiljkah, za katere izvajalci poštnih storitev, ki niso iz Unije, izvajalcem poštnih storitev v Uniji ne posredujejo elektronskih predhodnih podatkov in za katere izvajalci poštnih storitev v Uniji ne morejo ponovno uporabiti podatkov iz carinskih deklaracij za vložitev vstopnih skupnih deklaracij prek sistema ICS2.
                  
               
                     (10)
                  
                  
                     Pri izvajanju tega sklepa bodo morali carinski organi Belgije, Bolgarije, Cipra, Litve, Nizozemske in Finske Komisijo v enem mesecu po uradnem obvestilu o sklepu uradno obvestiti o napredku, ki so ga dosegli njihovi izvajalci poštnih storitev, kar zadeva posredovanje podatkov iz vstopnih skupnih deklaracij za poštne pošiljke prek sistema ICS2.
                  
               
                     (11)
                  
                  
                     Ker je obveznost elektronske predložitve podatkov iz vstopne skupne deklaracije za vse poštne pošiljke začela veljati 1. oktobra 2021, bi se moral ta sklep uporabljati retroaktivno od navedenega datuma do 30. junija 2022 –
                  
               SPREJELA NASLEDNJI SKLEP:
         
            Člen 1
            Z odstopanjem od člena 6(1) Uredbe (EU) št. 952/2013 lahko carinski organi Belgije, Bolgarije, Cipra, Litve, Nizozemske in Finske svojim izvajalcem poštnih storitev dovolijo, da vložijo vstopne skupne deklaracije za blago v poštnih pošiljkah z uporabo sredstev za izmenjavo in shranjevanje informacij, ki niso tehnike elektronske obdelave podatkov, če so izpolnjeni vsi naslednji pogoji:
            
                        (a)
                     
                     
                        izvajalec poštnih storitev, ki ima sedež zunaj carinskega območja Unije in izvaja mednarodne storitve, ki jih ureja konvencija Svetovne poštne zveze, ni posredoval nobenih elektronskih predhodnih podatkov o tem blagu;
                     
                  
                        (b)
                     
                     
                        delež zadevnih poštnih pošiljk je presegel 15 % skupnega števila poštnih pošiljk, prejetih v mesecu pred datumom začetka uporabe tega sklepa;
                     
                  
                        (c)
                     
                     
                        kadar zadevna država članica dovoli uporabo sredstev, ki niso tehnike elektronske obdelave podatkov, kot je določeno zgoraj, nacionalni izvajalec poštnih storitev še nima tehničnih zmogljivosti za ponovno uporabo in vnašanje podatkov, zbranih za namene carinske deklaracije za sprostitev v prosti promet, v sistem nadzora uvoza (ICS2).
                     
                  
         
            Člen 2
            Carinski organi Belgije, Bolgarije, Cipra, Litve, Nizozemske in Finske v enem mesecu od datuma uradnega obvestila o tem sklepu obvestijo Komisijo o napredku, ki so ga njihovi nacionalni izvajalci poštnih storitev dosegli od datuma začetka uporabe tega sklepa pri posredovanju podatkov iz vstopne skupne deklaracije za blago v poštnih pošiljkah carinskim organom prek sistema ICS2.
         
         
            Člen 3
            Ta sklep je naslovljen na Kraljevino Belgijo, Republiko Bolgarijo, Republiko Ciper, Republiko Litvo, Kraljevino Nizozemsko in Republiko Finsko.
            Uporablja se od 1. oktobra 2021 do 30. junija 2022.
         
         
            V Bruslju, 5. maja 2022
            
               
                  Za Komisijo
               
               Paolo GENTILONI
               
                  član Komisije
               
            
         
         
            (1)  UL L 269, 10.10.2013, str. 1.
         
            (2)  Izvedbeni sklep Komisije (EU) 2019/2151 z dne 13. decembra 2019 o oblikovanju delovnega programa v zvezi z razvojem in začetkom uporabe elektronskih sistemov, predvidenih v carinskem zakoniku Unije (UL L 325, 16.12.2019, str. 168).
         
            (3)  Izvedbena uredba Komisije (EU) 2015/2447 z dne 24. novembra 2015 o določitvi podrobnih pravil za izvajanje nekaterih določb Uredbe (EU) št. 952/2013 Evropskega parlamenta in Sveta o carinskem zakoniku Unije (UL L 343, 29.12.2015, str. 558).